Del denne artikkelen

Her kommer det gangfelt!

For fire år siden startet lokale krefter på Nordnes kampen for å få en trygg passering for alle som skal krysse Strandgaten utenfor Tollboden.

Da de reviderte planene fra Bergen kommune for Strandgaten-oppprustingen ble lagt frem, var det ikke tegnet inn noen fotgjengerfelt på strekningen fra Tollboden til Nordnesparken.

Dette ble diskutert i velforeningen Ytre Nordnes, og Mons Kvamme sendte første henvendelse til offentlige myndigheter om dette i 2015.

Dette brevet gikk til daværende byråd for byutvikling, klima og miljø, Henning Warloe. Kvamme skriver blant annet:

ANNONSE



«Det vises til framlegg til vedtak i ovennevnte sak, datert 8. september. I det revidert planforslag (Strandgaten nordre del) ser vi at det ikke er funnet plass til fotgjengerfelt over Strandgaten nord for Tollbodalmenningen.

Dette mener vi er uakseptabelt.»

Frem og tilbake

Siden har det gått mange brev til instanser som er involvert i arbeidet med gaten. FAU på Nordnes skole, Ytre Nordnes Velforening, Nordnes Idrettslag og beboere i Nordnesbakken og Strandgaten stiller alle seg bak kravet. Ap-politikere på Nordnes ble kontaktet, og i 2017 ble det stilt spørsmål i komite for miljø og byutvikling av Ronja Breines (Ap). Hun tok opp om det har vært vurdert fortgjengerovergang på denne strekningen og om dette er noe kommunen vil diskutere med Statens vegvesen? Svaret fra Anna Elisa Tryti – byråd for byutvikling, var dette: «Dette ønsket gjelder den delen av Strandgaten som er fylkesveg. Det er for øvrig planlagt et gangfelt på andre siden av Tollbodallmenningen, der den kommunale vegen begynner.

Gangfelt kan noen ganger gi redusert sikkerhet og skal vurderes i hver enkelt sak.

Så langt har byråden fått opplyst at Statens vegvesen vil vente med å merke opp gangfelt til tiltaket er ferdig og de har fått foretatt tellinger. Byråden er svært opptatt av trafikksikkerhet og vil følge opp saken.» Fylkesvei Kommunen har altså ikke ansvar for denne veien, det er en fylkesvei og Statens vegvesen er kontaktet flere ganger av velforeningen på Ytre Nordnes. Så kom det beskjed fra vegvesenet om at det vil bli etablert et tilrettelagt krysningspunkt med nedsenket kantstein, men at det ikke ville bli noe videre oppmerking. Juridisk sett er det ikke å betrakte som et overgangsfelt.

Dette synes ikke nordnesboerne er en god nok løsning, og fortsatte kampen for en fotgjengerovergang.

Denne uken ble det sendt et brev fra styret i Nordnes Idrettslag til Bergen kommune om dette, og de skriver blant annet:

«Nordnes idrettslag har tilholdssted i både Nordneshallen og Nordnesbanen og har daglig hundrevis av barn/ ungdommer/ voksne som bruker våre arenaer. Særlig i helgene er det cuper og utleie av anleggene hvor opptil flere hundre mennesker kan være samlet fra nært og fjernt. Idrettslaget tar ansvar for at barn og øvrige brukere kan ferdes trygt til og fra våre sportsanlegg. Det er derfor med stor bekymring vi nå har registrert at det mangler fotgjengerovergang i dette området.»

Nordnesrepublikken ble også tipset i saken og vi sendte forespørsel til Statens vegvesen om status på denne langtrukne saken.

Og etter kort tid kom det tilbakemelding fra Statens Vegvesen. I en epost til avisen skriver Morten Farstad i Statens Vegvesen følgende:

«Dette kommer og er bestilt utført av prosjektet som holder på der nå. Nøyaktig når det utføres vet jeg ikke, men i nærmeste framtid er det på plass.»

Med eposten lå denne skissen som viser hvor fotgjengerovergangen kommer.

– Fantastisk!

Mons Kvamme og Kjersti Helle i velforeningen Ytre Nordnes er glade!

– Dette var en strålende nyhet. Og vi har faktisk holdt på med dette i fire år, den første mailen om saken sendte jeg til Warloen mens han ennå var byråd. Kjersti hadde vært i gang enda tidligere enn det. Kem sa det ikkje nytter?, sier Kvamme.

– Dette er jo helt fantastisk! Vi har hatt saken pågått i to år og revet oss i håret over frustrasjon og fortvilelse. Dette viser at det virker å stå på sammen. Må ta av meg hatten og si gratulerer med dagen til oss, Mons. Takk til styret i idrettslaget som kastet seg rundt og ble med på siste innspurt!, utbryter Helle.

LES OGSÅ:

Følg Nordnesrepublikken

Del denne artikkelen